b'\n_START_ARTICLE_\nEiliuotoji Livonijos kronika\n_START_PARAGRAPH_\nEiliuotoji Livonijos kronika (Livl\xc3\xa4ndische Reimchronik, la. \xe2\x80\x9eR\xc4\xabmju hronika\xe2\x80\x9c) \xe2\x80\x93 ne\xc5\xbeinomo autoriaus sen\xc4\x85ja vokie\xc4\x8di\xc5\xb3 kalba eil\xc4\x97mis para\xc5\xa1yta kronika, apimanti ma\xc5\xbedaug 1143\xe2\x80\x931290 m. laikotarp\xc4\xaf._NEWLINE_Kronikos autorius grei\xc4\x8diausiai buvo Livonijos ordino brolis. \xc5\xa0ioje kronikoje d\xc4\x97stymas yra paremtas Kalavijuo\xc4\x8di\xc5\xb3 ordino magistr\xc5\xb3 valdymo metais ir, skirtingai nuo Henriko Latvio kronikos, labai retai \xc4\xafvardijami Rygos arkivyskupai, formaliai buv\xc4\x99 u\xc5\xbekariaujamo kra\xc5\xa1to siuzerenais. Vis tik, kadangi autoriaus pagrindinis tikslas buvo parodyti Pabaltijo christianizacijos eig\xc4\x85, kronikoje pasakojama b\xc5\xabtent apie est\xc5\xb3 ir kit\xc5\xb3 Pabaltijo gen\xc4\x8di\xc5\xb3 krik\xc5\xa1\xc4\x8dioninimo eig\xc4\x85, o ne tiek apie vidin\xc4\x99 Kalavijuo\xc4\x8di\xc5\xb3 ordino istorij\xc4\x85. Kronika yra labai vertingas \xc5\xa1altinis Lietuvos istorijai, apie Mindaugo krik\xc5\xa1to ir kar\xc5\xabnacijos aplinkybes ji suteikia daugiausia \xc5\xbeini\xc5\xb3, palyginus su kitais \xc5\xa1altiniais. \xc5\xa0ioje kronikoje taip pat i\xc5\xa1samiausiai apra\xc5\xa1yti Saul\xc4\x97s (1236) ir Durb\xc4\x97s (1260) m\xc5\xab\xc5\xa1iai, pasibaig\xc4\x99 lietuvi\xc5\xb3 (\xc5\xbeemai\xc4\x8di\xc5\xb3) pergale.'